## Pravilnik o uvjetima kojima moraju udovoljavati zdravstvene ustanove koje provode zdravstveni odgoj osoba koje rade u proizvodnji ili prometu namirnica

### NN 2/2002 (8.1.2002.), Pravilnik o uvjetima kojima moraju udovoljavati zdravstvene ustanove koje provode zdravstveni odgoj osoba koje rade u proizvodnji ili prometu namirnica

# MINISTARSTVO ZDRAVSTVA

70

Na temelju članka 40. stavak 1. Zakona o zaštiti pučanstva od zaraznih
bolesti (»Narodne novine« br. 60/92, 26/93 i 29/94) ministar zdravstva, donosi

## PRAVILNIK

### o uvjetima kojima moraju udovoljavati zdravstvene ustanove koje provode zdravstveni odgoj osoba koje rade u proizvodnji ili prometu namirnica

Članak 1.

Ovim Pravilnikom propisuju se
uvjeti u pogledu stručne spreme radnika, tehničke opremljenosti i prostorija,
kojima moraju udovoljavati zdravstvene ustanove koje provode zdravstveni odgoj
osoba koje rade u proizvodnji ili prometu namirnica.

Članak 2.

Za provedbu zdravstvenog
odgoja osoba koje rade u proizvodnji ili prometu namirnica, zdravstvena
ustanova mora imati u radnom odnosu na neodređeno vrijeme, najmanje:

1. doktora medicine
specijalista epidemiologije

2. jednog zdravstvenog
radnika srednje stručne spreme – administratora.

Članak
3.

Za provedbu zdravstvenog
odgoja osoba koje rade u proiz­vodnji ili prometu namirnica zdravstvena
ustanova mora osigurati najmanje:

1. jednog diplomiranog tehnologa ili biotehnologa iz pod­ručja
proizvodnje namirnica odnosno ispitivanja zdravstvene is­prav­nosti namirnica;

2. jednog diplomiranog
sanitarnog inženjera ili sanitarnog inže­njera.

Radnike iz stavka 1. točke 1.
i 2. ovoga članka, zdravstvena ustanova može osigurati i u suradnji s drugom
zdravstvenom ustanovom, Hrvatskim Crvenim križem, pravnom osobom registriranom
za izobrazbu zdravstvenih djelatnika, pravnom osobom koja na industrijski način
proizvodi namirnice ili nadležnim tijelom državne uprave.

Članak 4.

Za provedbu zdravstvenog
odgoja osoba koje rade u proizvodnji ili prometu namirnica, zdravstvena
ustanova mora imati sljedeću opremu i nastavna pomagla:

1. grafoskop,

2. dijaprojektor,

3. odgovarajuću zbirku
fotografija ili dijapozitiva,

4. odgovarajuće platno za
projiciranje,

5. odgovarajući broj priručnika
verficiranih od Ministarstva zdravstva.

Članak 5.

Za provedbu zdravstvenog
odgoja osoba koje rade u pro­izvodnji ili prometu namirnica, zdravstvena
ustanova mora ima­ti najmanje sljedeće prostorije:

1. prostoriju za održavanje
nastave koja udovoljava u pogledu higijensko-tehničkih uvjeta prostorija
namijenjenih za učio­nice, opremljenu s prikladnim namještajem (stolovi i
stolice) i samostalno osvijetljenom školskom tablom,

2. dva sanitarna čvora
odvojeno za potrebe ženskih i muških polaznika.

Članak 6.

Rješenje kojim se utvrđuju
uvjeti iz članka 2. – 5. ovog Pravilnika donosi ministar zdravstva, a
ispunjenje uvjeta utvrđuje za to imenovano Povjerenstvo.

Povjerenstvo iz stavka 1.
ovoga članka osniva ministar zdravstva.

Rješenja
iz stavka 1. ovoga članka objavljuju se u »Narodnim novinama«.

Članak 7.

Rješenja o određivanju
zdravstvenih ustanova koje mogu provoditi zdravstveni odgoj donesena prije
stupanja na snagu ovog Pravilnika, prestaju važiti istekom šezdeset dana od
dana stupanja na snagu ovoga Pravilnika.

Članak 8.

Stupanjem na snagu ovoga
Pravilnika prestaje važiti Pravilnik o uvjetima kojima moraju udovoljavati
zdravstvene ustanove koje provode zdravstveni odgoj osoba koje rade u
proizvodnji i prometu namirnica (»Narodne novine« br. 23/94 i 94/00).

Članak 9.

Ovaj Pravilnik stupa na snagu
osmog dana od dana objave u »Narodnim novinama«.

Klasa: 011-01/01-01/0254
Urbroj: 534-04-03-01-1
Zagreb, 28. prosinca 2001.

Ministar
**mr. sc. Andro Vlahušić,  dr. med**.,
v. r.

Pravilnik, NN 2/2002-70